মেয়র পদে আজ আবেদনপত্র বিক্রি করবে বিএনপি
ঢাকা উত্তর সিটি কর্পোরেশনের মেয়র পদে মনোনয়ন প্রত্যাশী প্রার্থীদের কাছে আবেদনপত্র বিক্রির সিদ্ধান্ত নিয়েছে বিএনপি। শনিবার রাতে গুলশানের কার্যালয়ে স্থায়ী কমিটির বৈঠক থেকে এসে দলের এ সিদ্ধান্তের কথা জানান মহাসচিব মির্জা ফখরুল ইসলাম আলমগীর।
তিনি বলেন, ঢাকা উত্তর সিটি কর্পোরেশন নির্বাচনে মেয়র পদে মনোনয়নপত্র নিতে ইচ্ছুক প্রার্থীরা রোববার (আজ) বিকাল ৪টার মধ্যে নয়াপল্টনে দলের কেন্দ্রীয় কার্যালয় থেকে ১০ হাজার টাকার বিনিময়ে ফরম সংগ্রহ করেত পারবেন। পরদিন বিকাল ৪টার মধ্যে ২৫ হাজার টাকা জামানতসহ আবেদন ফরম জমা প্রদানের জন্য স্থায়ী কমিটির বৈঠকে সিদ্ধান্ত হয়েছে। এরপর প্রার্থী চূড়ান্ত হবে।
এ উপনির্বাচনে মেয়র পদে প্রার্থী হতে মনোনয়নপত্র জমা দেয়া যাবে আগামী ১৮ জানুয়ারি পর্যন্ত। তা প্রত্যাহারের শেষ তারিখ ২৯ জানুয়ারি। ভোট হবে আগামী ২৬ ফেব্রুয়ারি। খালেদা জিয়ার সভাপতিত্বে বৈঠকে ঢাকা উত্তর সিটি নির্বাচনের প্রার্থী নিয়ে আলোচনা হয়। বৈঠকে মহাসচিব ছাড়া স্থায়ী কমিটির সদস্য ড. খন্দকার মোশাররফ হোসেন, ব্যারিস্টার মওদুদ আহমদ, জমিরউদ্দিন সরকার, রফিকুল ইসলাম মিয়া, গয়েশ্বর চন্দ্র রায়, নজরুল ইসলাম খান ও আমীর খসরু মাহমুদ চৌধুরী উপস্থিত ছিলেন। রাত সোয়া ১১টায় এ বৈঠক শেষ হয়।
সূত্র জানায়, প্রার্থী হিসেবে তাবিথ আউয়ালকে চূড়ান্ত করলেও নিয়ম রক্ষায় মনোনয়ন ফরম বিক্রির সিদ্ধান্ত হয়। কাউন্সিলর প্রার্থী চূড়ান্ত করার দায়িত্ব দেয়া হয়েছে মহানগর বিএনপিকে।
গাজীপুরে হোটেলে ড্রামের ভেতর নারীর লাশ
হাতুড়ির আঘাতে ভাইয়ের দাঁত ভেঙে দিল সন্ত্রাসীরা
পাঁচ বিলে রাষ্ট্রপতির স্বাক্ষর